|  |  |
| --- | --- |
|  |  |
| Stortingets næringskomité  Stortinget  0026 OSLO  Norge |  |

|  |  |  |  |
| --- | --- | --- | --- |
| Vår saksbehandler | Vår dato | Vår referanse |  |
| Huus og Pettersborg | 30.05.2022 | 21/00751-4 | |
| Click here to enter text. | Deres dato | Deres referanse |  |
|  |  |  | |

# Jordbruksoppgjøret 2022

Det vises til Prop. 120 S (2021-2022) «Endringer i statsbudsjettet 2022 under Landbruks- og matdepartementet (Jordbruksoppgjøret 2022)». Norges Bondelag er tilfreds med at det var mulig å komme fram til enighet om en jordbruksavtale.

**Kostnadskompensasjon og tetting av inntektsgap er avgjørende for Norges sjølforsyning**

Årets forhandlinger foregikk mot et bakteppe få kunne forestille seg for ett år siden. Krigen i Ukraina har forsterket usikkerheten og kostnadseksplosjonen, og vist sårbarheten i matsikkerheten globalt og i Norge. Den økonomiske usikkerheten og kostnadsveksten i verden er i en størrelsesorden få har opplevd før. Håndtering av denne usikkerheten gjennom jordbruksoppgjøret er avgjørende for å bidra til matsikkerhet og fortsatt landbruk i hele landet.

**Norges Bondelag mener at den internasjonale situasjonen det siste halvåret med all tydelighet viser hvor viktig det er at alle land har så høy sjølforsyning som mulig. Globale matsystemer og frihandel er sårbare i en ustabil verden som preges av både krig og klimaendringer. Norges Bondelag vil derfor understreke viktigheten av at partene innenfor rammene av Hovedavtalen, importvernet og øvrige ordninger i landbrukspolitikken har forhandlet fram en jordbruksavtale som sikrer sjølforsyningen i Norge i en urolig tid og som legger grunnlaget for å bedre sjølforsyningen framover.**

Det vises videre til kapittel 6 i proposisjonen. Norges Bondelag vil understreke at den inngåtte jordbruksavtalen er et viktig bidrag for å skape trygghet for norsk matproduksjon og sjølforsyning i en situasjon der næringa blir påført en rekordsterk kostnadsvekst. Den ekstraordinære kostnadsveksten har ført til at inntektsutviklingen for perioden 2020-2022 er om lag 2,4 mrd. kroner svakere enn Stortinget la til grunn ved behandlingen av fjorårets jordbruksoppgjør. Dette til tross for at prisveksten både for gjødsel, bygningsmaterialer og strøm delvis er kompensert gjennom tilleggsforhandlinger og økt prisuttak i markedet.

**Norges Bondelag vil understreke at det er viktig av hensyn til likviditeten at kompensasjonen med budsjettmidler i 2022 utbetales så raskt som mulig, og senest i september måned. Landbruksforvaltningen må sikres tilstrekkelig med ressurser for å få på plass et system for tilleggsutbetaling raskt.**

Jordbruksavtalen legger til rette for full kompensasjon for svikt i inntektsforutsetningene for 2020-2022, i tillegg til en inntektseffekt i 2022 på 1,168 mrd. kroner, tilvarende 28.400 kr/årsverk. Beregnet ut fra inntektsnivået i 2022 der 2,4 mrd. kroner er kompensert, gir avtalen grunnlag for en inntektsvekst på 64.000 kr/årsverk i 2023, herav 40.000 kr/årsverk i tetting av inntektsgap mot andre grupper i samfunnet. Norges Bondelag er tilfreds med at årets jordbruksavtale legger til rette for en ikke ubetydelig tetting av gap. Vi ser dette som et første skritt i en helt nødvendig snuoperasjon for norsk landbruk som gjør det mulig å tette gapet i inneværende stortingsperiode, slik Norges Bondelag har bedt om. I budsjettforliket mellom regjeringen og SV fra desember 2021 ber Stortinget regjeringen legge frem en forpliktende og tidfestet plan i løpet av 2022 for å tette inntektsgapet mellom bønder og andre grupper i samfunnet. I avtalen ligger det også en prioritering av de produksjonene med lavest inntekt, særlig ammeku, sau og korn. Det er helt avgjørende for å starte tetting av inntektsgapet uavhengig av bruksstørrelse, produksjon og landsdel, slik stortingsflertallet har bedt om.

I kapittel 6.3 henvises det til at partene under forhandlingene fikk informasjon om at nitratprisene i det norske markedet ble redusert med vel 30 pst fra 9. mai for et begrenset volum. Det forventes at også prisene på fullgjødsel vil synke ved inngangen til ny gjødselsesong. Dette kan isolert sett gi grunnlag for større inntektsvekst enn forutsatt i rammen. Det vil i så fall være et bidrag i å redusere det store, men pr i dag ikke tallfestede, inntektsgapet mellom bønder og andre grupper i samfunnet. Utviklingen i gjødselpriser framover er imidlertid svært usikker. I jordbruksavtalen har en derfor opprettholdt det opprinnelige anslaget om 57,9 pst prisvekst fra gjennomsnittsprisen i 2021/22, og vi ber komiteen merke seg det. Markedet er preget av stor usikkerhet og enkelthendelser i krigen mellom Russland og Ukraina kan også føre til nye kraftige prisøkninger.

**Bedre velferdsordninger er viktig for opptrappinga**

Velferdsordningene i jordbruket betyr svært mye for at bønder og deres familier skal kunne ha en økonomisk trygghet hvis sjukdom eller personlige kriser inntreffer, og for mulighet til å ta ut noe ferie og fritid gjennom året. Ordningene som gjelder for svangerskap, fødsel adopsjon eller omsorgsovertakelse er avgjørende for mulighetene til å kunne arbeide som bonde i disse livsfasene. De spiller dermed en svært viktig rolle for at kvinner kan være bønder, og generelt for å sikre rekrutteringa til yrket. Hvis bondeyrket ikke lar seg kombinere med det folk forventer om et tilnærma normalt familieliv, taper jordbruket i konkurransen om å rekruttere nye utøvere til næringa. Norges Bondelag mener at bedre velferdsordninger må bli en naturlig og integrert del av den opptrappinga som skal skje for å styrke bondens økonomiske situasjon, og for å utligne forskjeller i levekår sammenligna med lønnstakergruppene i samfunnet. **Gjennom avtalen er velferdsordningene i landbruket styrka, Norges Bondelag mener dette er avgjørende for å sikre rekruttering.**

**Korn og kraftfôr**

Særlig etter krigsutbruddet i Ukraina har kornprisene steget mye på verdensmarkedet. Norges Bondelag understreker viktigheten av at jordbruksavtalen legger avgjørende vekt på å sikre så stor grad av forutsigbarhet som mulig for aktørene, og samtidig holde fast på hovedelementene i markedsreguleringen for korn. Avtalen legger til grunn at man ikke rigger et system der kornprisene i Norge, etter pris­nedskriving, skal være lavere enn priser for importert korn levert Norge. Det er konkurranse om norsk korn. Er prisen på norsk nedskrevet korn lavere enn importert, vil kornhandlerne by opp prisen på det norske kornet til prisen på importert korn. Da setter aktørene i praksis målprisen på korn ut av funksjon.

Kostnadsveksten har som sagt vært rekordstor for norsk landbruk og usikkerheten framover er svært stor. I jordbruksavtalen er det derfor lagt stor vekt på å ikke påføre bønder vesentlig ytterligere kostnadsvekst. Det er derfor etablert en midlertidig prisnedskrivingsordning for importert karbohydratråvare. Norges Bondelag understreker viktigheten av at denne ordningen fjerner risikoen for økte kostnader til husdyrholdet som følge av økte internasjonale råvarepriser på karbohydrat i en svært urolig og uforutsigbar tid. Uten en midlertidig prisnedskriving også på deler av de importerte kraftfôrråvarene, ville også prisnedskrivingen på norsk korn måtte reduseres. Konsekvensene av dette ville vært en kraftig økning av kraftfôrprisene[[1]](#footnote-1) og kostnadene i husdyrholdet ville økt med over 1,4 mrd. kroner.

**Utforming av ny politikk**

Årets jordbruksoppgjør har vært et krevende og komplisert oppgjør. Det skyldes blant annet håndtering av den sterke kostnadsveksten og at en ser på inntektseffekter over 2 år. Oppgjøret legger i mindre grad opp til å gjennomføre større endringer i innretning av virkemidlene. Med unntak av innføring av en ny sats for industribær under «Distriktstilskudd frukt, bær og veksthusgrønnsaker» etableres det ikke nye tilskuddsordninger i årets oppgjør. Det vises til sluttprotokollens pkt 9.11 der partene er enige om å sette ned en rekke arbeidsgrupper og foreta utredninger fram mot neste års jordbruksoppgjør.

**Norges Bondelag understreker viktigheten av å styrke de politiske virkemidlene i landbrukspolitikken for å nå målsettingene om et aktivt landbruk med bruk av arealene i hele landet, ulike bruksstørrelser, bærekraftig produksjon og høyere sjølforsyning. Norges Bondelag har derfor store forventninger til dette arbeidet, og mener det vil gi partene et bedre beslutningsgrunnlag til å foreta endringer i neste års oppgjør.**

Partene er blant annet enige om å nedsette en partssammensatt arbeidsgruppe som skal gjøre en samlet vurdering av strukturdifferensiering og tak på tilskudd over jordbruksavtalen. Norges Bondelag legger vekt på at dette arbeidet skal resultere i gjennomførbare tiltak.

Partene er også enige om at det skal nedsettes en partssammensatt arbeidsgruppe som skal

gjennomgå kvoteordningen for melk. Norges Bondelag mener resultatet fra denne gjennomgangen må bidra til å øke andelen eid kvote og ta ned kvotekostnadene for de aktive melkeprodusentene gjennom konkrete tiltak.

**Tollvernet**

Toll er ikke forhandlingstema i jordbruksoppgjøret. Partene understreker likevel viktigheten av et velfungerende tollvern og peker på handlingsrommet innenfor WTO-avtalen. Norge har tollsatser nedfelt i WTO-avtalen angitt både i kroner pr enhet og prosent av importverdi. WTO-avtalen gir Norge mulighet til å benytte seg av den tollsatsen som til enhver tid gir best beskyttelse. Selv om internasjonale priser har økt i det siste, og det isolert sett gir styrket konkurransekraft og mulighet for prisøkninger for norske jordbruksvarer, vil likevel en overgang til prosenttoll for de aller fleste tollinjer gi bedre beskyttelse. Sannsynligheten er stor for at internasjonale priser på et eller annet tidspunkt vil falle. Når, og hvor mye, vet man ikke. For å unngå problemer for norske varer, med negative konsekvenser både for produksjonsvolum, arbeidsplasser og verdiskaping i distriktene, bør Stortinget så snart som praktisk mulig vedta en overgang til prosenttoll.

**Norges Bondelag ber Stortingets næringskomité ved behandlingen av jordbruksoppgjøret legge føringer om overgang til prosenttoll i statsbudsjettet for 2023 på alle tollinjer der det gir best beskyttelse.**

**Bærekraftig matproduksjon**

FNs 17 bærekraftsmål handler om å oppnå bærekraftig utvikling langs tre dimensjoner: Økonomisk, sosialt og miljømessig. Bærekraft er et nøkkelbegrep i jordbrukspolitikken. Mat fra norsk jordbruk skal produseres på en måte som ikke forringer ressursene, som ivaretar levedyktigheten i økosystemene, og som bidrar til å redusere den globale oppvarmingen. Jordbruksavtalen er en helhetlig gjennomgang av mål og virkemidler i bærekraftspolitikken og er derfor i praksis en plan for en mer bærekraftig utvikling av jordbruket. Samtidig må produksjonen av norsk mat være økonomisk bærekraftig helt ut på det enkelte gårdsbruk, og gi grunnlag for at bonden får inntektsmuligheter på linje med andre grupper i samfunnet.

**Norges Bondelag mener årets jordbruksoppgjør tar på alvor alle de tre dimensjonene i bærekraftbegrepet og understreker at det ikke er mulig å utvikle næringa videre i en mer miljøvennlig og bærekraftig retning uten at inntektene og lønnsomheten bedres.**

Norges Bondelag viser videre til at det i årets jordbruksavtale er lagt betydelig vekt på miljø- og klimatiltak i landbruket. Styrkinga av RMP både generelt og knytta til Oslofjorden er avgjørende for å sikre kompensasjon ved gjennomføring av utslippsreduserende tiltak, dette kan ikke finansieres av hver enkelt matprodusent.

Norges Bondelag viser til klimaavtalen mellom staten og jordbruket i 2019 og landbrukets klimaplan med konkrete tiltak for å oppfylle avtalen i årene fram til 2030. Norges Bondelag er fornøyd med at avtalen legger til rette før klimatiltak på gårdsnivå og næringas egne ambisjoner i klimaarbeidet. Styrkingen av Klimasmart landbruk og økte satser til klimarådgiving på gården innafor RMP er viktige for å nå de ambisiøse måla i klimaavtalen.

Med hilsen

Elektronisk godkjent, uten underskrift

|  |  |
| --- | --- |
| Bjørn Gimming | Sigrid Hjørnegård |

|  |  |
| --- | --- |
| Kopi til: |  |

|  |  |  |  |
| --- | --- | --- | --- |
| Mottaker | Kontaktperson | Adresse | Post |
| Stortingets næringskomité |  | Stortinget | 0026 OSLO |

1. Med de importprisene partene la til grunn (april/mai priser), ville en som minimum få en økt kraftfôrpris på over 70 øre/kg. [↑](#footnote-ref-1)